ALT คาดเริ่มรับรู้รายได้ 5 โครงการหลักต้นปี 60-ตุน backlog กว่า 809 ลบ.
ALT คาดเริ่มรับรู้รายได้ 5 โครงการหลักต้นปี 60-ตุน backlog กว่า 809 ลบ.
11 ส.ค. 2559

นางปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT เปิดเผยว่า บริษัทเปิดแผนครึ่งหลังปีนี้ยังคงเน้นกลยุทธ์การลงทุนในโครงสร้างพื้นฐานด้านโทรคมนาคม เพื่อให้เช่า ซึ่งเป็นงานที่มีอัตราการทำกำไรที่ดีอย่างแข็งแกร่ง
โดยปัจจุบันมีอยู่ทั้งสิ้น 5 โครงการ เป็นโครงการที่ดำเนินการโดยบริษัทจำนวน 2 โครงการ คาดเริ่มรับรู้รายได้ในช่วงต้นปี 60 และดำเนินการโดยกิจการร่วมค้าอีกจำนวน 3 โครงการ  
ทั้งนี้ ปัจจุบันบริษัทมีปริมาณงานในมือ (Backlog) ในส่วนของธุรกิจบริการอยู่ที่ 809 ล้านบาท โดยจะเตรียมทยอยรับรู้รายได้ตั้งแต่ปีนี้เป็นต้นไป
นอกจากนี้ บริษัทได้มีการแจ้งเพิ่มทุนของบริษัท กรุ๊ป เทค โซลูชั่นส์ จำกัด (GTS) ซึ่งเป็นบริษัทย่อยที่ ALT ถือหุ้นในสัดส่วนร้อยละ 99.9991 ซึ่งประกอบธุรกิจให้บริการสำรวจ ออกแบบ และสร้างสถานีฐานวางโครงข่ายเคเบิลใยแก้วนำแสง และติดตั้งอุปกรณ์โทรคมนาคม ด้วยมูลค่าการเพิ่มทุน 70 ล้านบาท โดยมีวัตถุประสงค์เพื่อเสริมสร้างความแข็งแกร่งของโครงสร้างเงินทุน เพื่อรองรับการเติบโตและการขยายธุรกิจในอนาคต
ALT ยังชี้แจงผลประกอบการในไตรมาส 2/59 ว่า บริษัทและบริษัทย่อยมีรายได้รวมอยู่ที่ 440.58 ล้านบาท มีกำไรสุทธิอยู่ที่ 70.12 ล้านบาท เพิ่มขึ้น 4.74 ล้านบาท หรือเพิ่มขึ้น 7.25% จากช่วงเดียวกันของปีก่อนที่ทำได้ 65.38 ล้านบาท และมีอัตรากำไรสุทธิเพิ่มขึ้นจาก 10.56% เป็น 15.92% เนื่องมาจากทยอยรับรู้รายได้จากปริมาณงานในมือที่มีอยู่ 
ส่วนงวด 6 เดือนสิ้นสุดวันที่ 30 มิถุนายน 2559 บริษัทมีรายได้รวมอยู่ที่ 1,015.92 ล้านบาท และมีกำไรสำหรับงวดอยู่ที่ 134.85 ล้านบาท
“อัตรากำไรขั้นต้น หรือ Gross Profit Margin ในงวดไตรมาส 2/59  ของบริษัทอยู่ที่ 30.31% เพิ่มขึ้นจากช่วงเดียวกันของปีก่อนที่ทำได้ 25.85% เนื่องมาจากต้นทุนขายและบริการลดลง ส่วนแนวโน้มผลการดำเนินงานในครึ่งหลังปี 59 บริษัทคาดว่าจะสามารถเติบโตต่อเนื่องจากครึ่งปีแรกได้ หลังจากกลุ่มผู้ประกอบการโทรศัพท์เคลื่อนที่เริ่มมีแผนการลงทุนต่างๆ ออกมาหลังชะลอการลงทุนในครึ่งปีแรก”นางปรีญาภรณ์ กล่าว